L'aprovació del Decret 216/2004, de 2 de març, pel qual es regula la utilització de mitjans telemàtics en la gestió tributària i en el pagament dels ingressos de caràcter públic a percebre per la hisenda de la Generalitat de Catalunya, ha suposat l'establiment del marc normatiu general d'utilització dels certificats digitals ja sigui en actes de gestió tributària com en el pagament de les quantitats degudes a la hisenda de la Generalitat de Catalunya.
L'Administració de la Generalitat de Catalunya i, en concret el Departament d'Economia i Finances, està en les darreres etapes de desenvolupament i implantació del Sistema de gestió i atenció unificada d'impostos.
El sistema permet a la ciutadania no només la realització de tràmits en l'àmbit de la gestió tributària, sinó també facilitar l'exercici dels drets i obligacions dels obligats tributaris en els termes que assenyala l'article 96 de la Llei 58/2003, de 17 de desembre, general tributària, relatiu a la utilització de tecnologies informàtiques i telemàtiques.
En aquest entorn de millora del sistema, ja és possible aplicar els requeriments que estableix l'article 1 del Decret 216/2004 pel que fa a la identificació telemàtica a altres actuacions de caire tributari, i per aquest motiu es fa necessari ampliar l'objecte d'aquest Decret.
Per tot això i de conformitat amb el que disposa la Llei 13/1989, de 13 de desembre, d'organització, procediment i règim jurídic de l'Administració de la Generalitat de Catalunya, vist el dictamen de la Comissió Jurídica Assessora, a proposta del conseller d'Economia i Finances i d'acord amb el Govern,
Es modifiquen els articles 1 i 2 del Decret 216/2004, de 2 de març, pel qual es regula la utilització de mitjans telemàtics en la gestió tributària i en el pagament dels ingressos de caràcter públic a percebre per la hisenda de la Generalitat de Catalunya (DOGC núm. 4084, de 4.3.2004), que queden redactats de la manera següent:
"1.1 Els sistemes de signatura electrònica avançada basats en certificats digitals reconeguts, expedits de conformitat amb la normativa vigent en matèria de signatura electrònica, seran vàlids a l'efecte d'acreditar la identitat de la persona que, en nom propi o per compte de tercer, pretengui, en el marc de la legislació reguladora dels diferents tributs i altres ingressos de dret públic, i en els termes i condicions que el Departament d'Economia i Finances determini, dur a terme actuacions pròpies de la gestió tributària així com fer el pagament per mitjans telemàtics dels ingressos de dret públic que correspongui percebre a la hisenda de la Generalitat de Catalunya.
"1.2 Les previsions establertes en el punt anterior seran d'aplicació, pel que fa als sistemes de signatura electrònica, a les actuacions de presentació, sol·licituds de devolució d'ingressos indeguts, sol·licituds d'ajornament o fraccionament, recurs de reposició, interposició de reclamacions economicoadministratives i qualsevol altra que es pugui fer davant l'administració tributària.
"1.3 El que disposa l'article 3 d'aquest Decret és d'aplicació a les actuacions a què fa referència l'apartat anterior."
"Del caràcter voluntari de l'ús dels mitjans telemàtics
"Tindrà caràcter voluntari la realització de les actuacions a les què es refereix l'article 1 fetes per mitjans telemàtics, de conformitat amb els supòsits i condicions establerts en aquest Decret".